
Uznesenie Okresný súd Galanta vo veci starostlivosti súdu o maloleté deti: A. B., nar. XX.X.XXXX a C. D. B., nar. X.X.XXXX, obe trvale pobytom Martin 036 01, obe toho času Čsl. E. XXX/XX, XXX XX F., deti rodičov matky: G. B., nar. XX.X.XXXX, trvale pobytom Martin 036 01, toho času H. XX, I. XXX XX, otec: v rodnom liste neuvedený, G. F., nar. X.XX.XXXX, trvale pobytom I. XXX XX, J. K. K.. E. XXX/XX, XXX XX F., dieťa rodičov - matky: G. B., nar. XX.X.XXXX, trvale pobytom Martin 036 01, toho času H. XX, I. XXX XX, a otca: L. F., nar. XX.XX.XXXX, trvale pobytom Vrútky 038 61, všetky maloleté deti v konaní zastúpené kolíznym opatrovníkom Úradom práce, sociálnych vecí a rodiny Nové Zámky o návrhu navrhovateľky/starej matky: I. B., nar. X.X.XXXX, trvale pobytom K.. E. XXX/XX, F. XXX XX, na nariadenie neodkladného opatrenia na zverenie maloletých detí do dočasnej náhradnej osobnej starostlivosti navrhovateľky, takto rozhodol: Nariaďuje neodkladné opatrenie: Maloleté dieťa C. D. B., nar. X.X.XXXX, trvale pobytom Martin 036 01, všetky toho času K.. E. XXX/XX, XXX XX F., sa dočasne ponecháva v starostlivosti navrhovateľky do právoplatného skončenia konania vedeného na Okresnom súde Galanta pod spisovou značkou 29P/17/2025. Maloleté deti A. B., nar. XX.X.XXXX a G. F., nar. X.XX.XXXX, obe trvale pobytom Martin 036 01, obe toho času K.. E. XXX/XX, XXX XX F. sa dočasne ponechávajú v starostlivosti navrhovateľky do právoplatného skončenia konania vedeného na Okresnom súde Martin pod spisovou značkou 17P/46/2026. odôvodnenie: 1. Návrhom doručeným súdu dňa 7.4.2026 sa stará matka maloletých detí I. B. (ďalej len „navrhovateľka“) domáha vydania neodkladného opatrenia, ktorým by jej súd dočasne zveril maloleté deti do náhradnej osobnej starostlivosti. 2. Navrhovateľka svoj návrh odôvodnila tým, že dňa 12.12.2025 podala návrh na zverenie maloletých detí do jej náhradnej osobnej starostlivosti. Maloleté deti sú jej vnúčatami zo strany matky, ktorá je jej dcérou. Starostlivosť o vnučky zabezpečuje dlhšiu dobu, o maloletú C. D. a G. už približne rok a o najstaršiu A. niekoľko mesiacov, a jej finančné okolnosti nie sú dostatočné, aby aj v nasledujúcom období dokázala zabezpečovať starostlivosť o všetky tri maloleté deti na adekvátnej úrovni, rozhodla sa po dohode s odborom sociálnych vecí príslušného úradu práce, doplniť svoj pôvodný návrh o návrh na nariadenie neodkladného opatrenia. 3. Konanie vo veci samej o zverenie maloletých detí do náhradnej osobnej starostlivosti sa začalo na Okresnom súde Galanta pod sp. zn. 29P/17/2025. 4. Súd konanie vo veci samej o zverenie maloletých detí: A. B., nar. XX.X.XXXX a G. F., nar. X.XX.XXXX, do náhradnej osobnej starostlivosti uznesením č. k. 29P/17/2025 – 17 zo dňa 28.1.2026 vylúčil na samostatné konanie, ktoré postúpil na Okresný súd Martin nakoľko naposledy vo veci starostlivosti súdu
o maloleté dieťa G. F. rozhodoval Okresný súd Martin a maloletá A. B. v čase začatia konania podľa návrhu mala bydlisko v Martine, kde podľa výsledkov lustrácie navštevovala školské zariadenie. Na Okresnom súde Martin sa vedie konanie pod spisovou značkou 17P/46/2026. 5. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 8. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 10. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 11. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 12. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 13. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 14. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam, je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. 15. Všeobecné zásady charakterizujúce inštitút neodkladného opatrenia sa vzťahujú aj na konanie vo veciach maloletých, v ktorom sú súdy povinné prioritne chrániť záujmy maloletých detí a poskytnúť zvýšenú ochranu ich právam. Zákonná úprava konania o neodkladných opatreniach (§ 324 a nasl. CSP) vyžaduje na nariadenie neodkladného opatrenia ako formy procesnej ochrany vo veciach starostlivosti súdu o maloletých zásadne splnenie podmienky, že je tu urgentná potreba bezodkladne upraviť pomery účastníkov (§ 325 ods. 1 CSP). Vo veciach starostlivosti súdu o maloleté deti sa nevyhnutnosť nariadiť neodkladné opatrenie posudzuje vždy z hľadiska záujmu maloletého dieťaťa, ktorý je prioritný a nadradený akémukoľvek inému záujmu, ktorá skutočnosť okrem citovaných ustanovení´ vyplýva tiež z čl. 3 Dohovoru o právach dieťaťa. Záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. V záujme zamedzenia zneužitia tohto procesného inštitútu je ale možné uplatniť ho len výnimočne, a to iba v prípadoch riadneho osvedčenia stavu bezodkladnej potreby úpravy pomerov. Neodkladné opatrenie môže byť nariadené vtedy, ak má súd osvedčené, že riešenie situácie maloletého dieťaťa neznesie odklad. Takýmto rozhodnutím je možné urýchlene a pružne riešiť situácie, keď je potrebný okamžitý zásah súdu. U maloletých pôjde v zásade o zásah do stavu, ktorým je bezprostredne ohrozená ich výživa, výchova, prípadne iné dôležité záujmy. Neodkladné opatrenie je
procesným prostriedkom ochrany zjavne ohrozených práv maloletého dieťaťa do doby, kým nebude o nich rozhodnuté podľa príslušných ustanovení Zákona o rodine. 16. Súd uznesením č. k. 29P/75/2026-7 zo dňa 16.4.2026 maloletým deťom ustanovil za kolízneho opatrovníka Úrad práce, sociálnych vecí a rodiny Nové Zámky. 17. Kolízny opatrovník v správe zo dňa 22.4.2026 uviedol, že dňa 21.4.2026 vykonal šetrenie v domácnosti navrhovateľky. Šetrením bolo zistené, že rodina na adrese F., K.. E. XXX obýva 4-izbový rodinný dom, ktorý je v osobnom vlastníctve syna pani B.. Jednu z izieb v domácnosti obývajú spoločne maloleté dievčatá, druhú stará matka s partnerom, tretia slúži ako obývačka a štvrtá je izbou syna navrhovateľky. Navrhovateľka uviedla, že všetky maloleté vnučky si riadne plnia povinnú školskú dochádzku na Základnej škole s materskou školou v Seliciach. Do kolektívu žiakov zapadli bez problémov, učia sa veľmi dobre. Najstaršia z vnučiek, maloletá A., sa v domácnosti starej matky zdržiava len od februára 2026, kedy začala navštevovať Základnú školu s materskou školou v obci. Maloletá C. sa v jej domácnosti zdržiava od februára 2025 a od toho času aj navštevuje Základnú školu s materskou školou Selice. Maloletá G. sa v domácnosti navrhovateľky zdržiava od marca 2025 a v tom čase aj začala navštevovať materskú školu v obci, kde navštevuje predškolský ročník. Navrhovateľka uviedla, že s maloletými nemá žiadne výchovné problémy, všetky ju plne rešpektujú. Má vedomosť o tom, že maloletá A. bola počas svojho pobytu v domácnosti matky riešená Úradom práce, soc. vecí a rodiny v Martine (ďalej len „UPSVaR Martin“) z dôvodu záškoláctva, ale odkedy sa nachádza v jej domácnosti a v jej starostlivosti, plní si školskú dochádzku riadne a bez problémov. Navrhovateľka ďalej uviedla, že matka maloletých detí, ktorá je jej dcérou, súhlasila s tým, aby maloleté deti žili v jej domácnosti. Navrhovateľka je aktuálne nezamestnaná, evidovaná na príslušnom úrade práce, poberá dávku v nezamestnanosti vo výške 180,00 eur/mesačne. Partner navrhovateľky je poberateľom starobného dôchodku vo výške 560,00 eur/mesačne a popri tom sa snaží privyrábať si brigádne, aby dokázali spoločne s partnerkou zabezpečovať starostlivosť o maloleté deti na adekvátnej úrovni. 18. ÚPSVaR Martin v správe zo dňa 23.4.2026 uviedol, že dňa 20.4.2026 vykonali šetrenie v domácnosti matky maloletých detí G. B., nar. XX.X.XXXX na adrese trvalého L., H. XX, I.. Na uvedenej adrese sa v domácnosti nikto nenachádzal. Z toho dôvodu bola matka kontaktovaná telefonicky na všetky telefónne čísla, ktoré OSPODaSK I. mal k dispozícii na matku. Všetky telefonické kontakty má matka nedostupné. Z toho dôvodu bola kontaktovaná stará matka I. B. so žiadosťou o súčinnosť. Stará matka prisľúbila, že sa spojí s matkou maloletých detí, aby sa dňa 22.4.2026 dostavila na ÚPSVaR Martin, Odbor sociálnych vecí a rodiny, Oddelenie sociálnoprávnej ochrany detí a sociálnej kurately (ďalej len „OSPODaSK“) vo veci pohovoru, matka sa však nedostavila. Matka s ÚPSVaR Martin, Odbor sociálnych vecí a rodiny, OSPODaSK nespolupracuje. Matka počas dlhodobej práce s rodinou nerešpektovala termíny, kedy sa mala dostaviť na ÚPSVaR Martin, Odbor sociálnych vecí a rodiny, OSPODaSK. Často sa stávalo, že na dohodnutý termín sa dostavila len maloletá A. bez doprovodu matky. Dňa 21.4.2026 bolo vykonané sociálne šetrenie u otca maloletej G., pána L. F. na adrese M. A. XX, N.. Na uvedenej adrese sa nachádzala len zrúcanina bez strechy, okien a dverí. Podľa slov suseda sa pán F. v danej nehnuteľnosti zdržiaval pred viac ako rokom. Z dôvodu, že už nebolo možné sa tam zdržiavať, tak pán F. odišiel, ale sused nevedel uviesť, na aké miesto, a ani žiadny telefonický kontakt na otca maloletej nemá. Navrhovateľa v rámci telefonického rozhovoru uviedla, že otec by sa mal dlhodobo zdržiavať mimo okresu I., ale nevedela uviesť presnú adresu a taktiež nemá žiadny telefonický kontakt na otca maloletej. V konaní vedenom pod sp. zn. 27P/40/2024 na Okresnom súde Martin vydal súd Uznesenie dňa 7.10.2024, ktorým rozhodol o nariadení neodkladného opatrenia, ktorým sa dočasne zakázal styk otca s maloletou G. F. ( právoplatné dňa 16.11.2024). ÚPSVaR I., Odbor sociálnych vecí a rodiny, OSPODaSK dlhodobo pracoval s rodinou. Matka dlhodobo nezabezpečovala riadnu starostlivosť o maloleté deti. Rodina bola zapojená od apríla 2025 do spolupráce s Centrom pre deti a rodiny Martin, ktoré v rodine vykonávalo inovatívnu metódu opatrení SPODaSK –stretnutie rodinného kruhu, ktorej cieľom bolo zapojiť aj najbližšiu rodinu a príbuzných k riešeniu problémov v rodine a hlavne motivovať matku k prevzatiu riadnej starostlivosti o maloleté deti. S rodinou súbežne pracovalo aj Centrum pre deti a rodiny Necpaly, ktoré na základe odporúčania ÚPSVaR Martin zo dňa 7.4.2025 v rodine vykonávalo opatrenia SPODaSK ambulantnou a terénnou formou, ktoré boli zamerané prioritne na riešenie výchovných problémov s maloletou A., ktorá počas starostlivosti u matky si neplnila dlhodobo povinnú školskú dochádzku. Dňa 4.4.2025 bolo zorganizované prvé stretnutie rodinného kruhu v spolupráci s Centrom pre deti a rodiny Martin, zamestnancami OSPODaSK, ktorého sa matka spolu s deťmi nezúčastnila. Druhé stretnutie sa konalo dňa 17.4.2025 za účasti zamestnancov OSPODaSK,
koordinátorky stretnutia rodinného kruhu, matky G. B., maloletej A. B. a otca matky – pána O. B.. Maloleté deti C. D. a G. sa v tom čase nachádzali v starostlivosti starej matky I. B. v obci F., kde si plnili aj povinnú školskú dochádzku. Stará matka svoju neúčasť vopred ospravedlnila zo zdravotných dôvodov. Ani táto odborná metóda neplnila svoj účel a v tom čase boli dve maloleté deti – C. a G. už v domácnosti starej matky, maloletá A. bola v starostlivosti matky naďalej. Ďalšie stretnutie rodinného kruhu sa konalo dňa 19.5.2025 na L. P. B. G. Q. X, I., A. žiačkou bola v tom čase maloletá A.. Uvedené stretnutie sa konalo za účasti zástupcov Mesta Martin, zástupcov základnej školy, zástupcov OSPODaSK ÚPSVaR Martin, zástupcov CDR Martin, zástupcov CDR Necpaly a zo strany rodinných príslušníkov bola prítomná matka, stará matka a maloletá A.. Od roku 2025 Okresné riaditeľstvo PZ v Martine, odbor kriminálnej polície, Sklabinská 12, Martin opakovane požiadalo ÚPSVaR Martin o vypracovanie posudku na maloletú A. B. a matku vo veci podozrenia z prečinu ohrozovania mravnej výchovy mládeže. Vzhľadom na skutočnosť, že stará matka už zabezpečuje starostlivosť o maloletú C. D., nar. X.X.XXXX od decembra 2024 a maloletú G., nar. X.XX.XXXX od februára 2025 je v najlepšom záujme maloletých detí, aby starostlivosť o všetky maloleté deti zabezpečovala stará matka, ktorá napĺňa všetky ich potreby, či už po citovej ale aj materiálnej stránke. Maloletá A., nar. XX.X.XXXX je v starostlivosti starej matky od dňa 19.2.2026, kedy si ju bola prevziať od jej matky. Vyššie uvedené tvrdenia úradu sú podložené správou zo Základnej a Materskej školy F., kde maloleté deti si plnia povinnú školskú dochádzku s veľmi dobrými výsledkami. 19. Hodnotením uvedených informácií v ich vzájomných súvislostiach súd dospel k záveru, že návrh navrhovateľky na nariadenie neodkladného opatrenia, na základe ktorého sa maloleté deti dočasne ponechajú v starostlivosti navrhovateľky je dôvodný. Naliehavá potreba úpravy pomerov vyplýva z tej skutočnosti, že rodičia nezabezpečujú starostlivosť o maloleté deti, pričom je potrebné, aby navrhovateľka, ktorá sa o ne stará vrátane zabezpečovania predškolskej a školskej dochádzky, mala upravený právny titul, ktorý ju na poskytovanie starostlivosti oprávňuje. Zo správy ÚPSVaR I. mal súd osvedčené, že matka s ÚPSVaR Martin nespolupracuje, starostlivosť o maloleté deti riadne nezabezpečuje. Zo správy ÚPSVaR I. mal súd osvedčené, že otec maloletej G. so svojou dcérou neudržiava kontakt, a má nariadený dočasný zákaz styku na základe uznesenia Okresného súdu Martin sp. zn. 27P/40/2026 zo dňa 7.10.2024. S rodinou ÚPSVaR dlhodobo spolupracoval spolu s Centrom pre deti a rodiny. Z obsahu správy z prešetrených pomerov na strane navrhovateľky mal súd osvedčené, že navrhovateľka zabezpečuje starostlivosť o všetky maloleté deti, o maloletú C. D. od decembra 2024 a maloletú G. od februára 2025 a o maloletú A. od 19.2.2026, kedy si ju bola prevziať od jej matky a tento stav trvá doteraz. Všetky maloleté deti navštevujú P. E. I. B. F., K. N. zo správy ÚPSVaR I. aj ÚPSVaR Galanta, rovnako aj z lustrácie súdu. Navrhovateľka má vytvorené vhodné bytové, sociálne a ekonomické podmienky na zabezpečovanie starostlivosti o maloleté deti, pričom s maloletými deťmi má vytvorený dobrý vzťah. Nakoľko sa maloleté deti zdržiavajú v jej domácnosti a osobne sa o ne stará, pričom aktuálne nie je predpoklad navrátenia detí do starostlivosti ich rodičov, má súd za to, že nariadenie neodkladného opatrenia je v najlepšom záujme maloletých detí. Uvedené skonštatoval aj kolízny opatrovník, ktorý uviedol, že maloletým je zo strany navrhovateľky zabezpečená riadna starostlivosť. Aby navrhovateľka mala jednoznačný právny titul, ktorý ju oprávňuje poskytovať maloletým deťom starostlivosť, súd nariadil neodkladné opatrenie podľa § 328 ods. 1 CSP, ktorým maloleté deti dočasne ponechal v starostlivosti navrhovateľky do právoplatného skončenia konania vo veci samej. Poučenie: Proti tomuto rozhodnutiu je možné podať odvolanie na Okresnom súde Galanta v lehote do 15 dní odo dňa jeho doručenia. V odvolaní sa popri všeobecných náležitostiach podania ako ktorému súdu je určené, kto ho robí, ktorej veci sa týka, čo sa ním sleduje, podpis, v prebiehajúcom konaní spisová značka konania, uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, že povinný dobrovoľne neplní čo mu ukladá vykonateľné rozhodnutie, môže oprávnený podať návrh na vykonanie exekúcie podľa zákona č. 233/1995 Z.z., a v prípade, že ide o rozhodnutie o starostlivosť o maloletého, styk s maloletým alebo iná ako peňažná povinnosť vo vzťahu k maloletému návrh na súdny výkon rozhodnutia podľa štvrtej časti CMP.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2026:2326201384.2 (dáta aktuálne k 11. 11. 2026). Záväzné je znenie zverejnené súdom.




